b'\n_START_ARTICLE_\nMateja \xc4\x8crv Su\xc5\xbenik\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8danem \xc5\xa1tudiju sloven\xc5\xa1\xc4\x8dine in primerjalne knji\xc5\xbeevnosti na Filozofski fakulteti v Ljubljani, leta 1985, se je najprej zaposlila na Osnovni \xc5\xa1oli n. h. Maksa Pe\xc4\x8darja Ljubljana, kjer je pou\xc4\x8devala slovenski jezik do leta 1986. Od leta 1987 do 1990 je bila zaposlena kot u\xc4\x8diteljica sloven\xc5\xa1\xc4\x8dine na Osnovni \xc5\xa1oli Toneta \xc4\x8cufarja Jesenice ter od leta 1990 do 2009 kot profesorica slovenskega jezika na EGS\xc5\xa0 Radovljica (prej Srednja ekonomsko-turisti\xc4\x8dna \xc5\xa1ola Radovljica). Med pou\xc4\x8devanjem je vodila dramski kro\xc5\xbeek (1991-2008). Vodila je Bralni klub Odprta knjiga v Radovljici. Z Dru\xc5\xa1tvom pisateljev Slovenije je sodelovala tako, da je vsako leto na \xc5\xa1oli gostila enega izmed slovenskih avtorjev. Bila je tudi mentorica dijakom raziskovalcem \xe2\x80\x93 nastali sta raziskovalni deli Pre\xc5\xa1ernova in Balanti\xc4\x8deva poezija in Matej Tonejec \xe2\x80\x93 Samostal. Med letoma 1991 in 1995 je bila urednica \xc5\xa1olskega glasila ter pesni\xc5\xa1ke zbirke Nemir, ki je vsakoletna \xc5\xa1olska publikacija pesmi dijakov. Poleg tega je sodelulovala v razli\xc4\x8dnih e-projektih za pou\xc4\x8devanje sloven\xc5\xa1\xc4\x8dine, prav tako z Ljudsko univerzo Radovljica in Ljudsko univerzo Jesenice. Vodila je urice Branje za znanje in branje za zabavo, pripravljala razli\xc4\x8dne delavnice, kot je npr. Slovenska poezija za \xc5\xbeensko du\xc5\xa1o. Pou\xc4\x8duvala je tudi odrasle, predvsem slovenski jezik razli\xc4\x8dne skupine priseljencev. _NEWLINE_Zaposlena je kot zalo\xc5\xbenica, urednica, prevajalka in lektorica pri Zalo\xc5\xbebi Zala.\n_START_SECTION_\nDelo\n_START_PARAGRAPH_\nKot osnovno\xc5\xa1olka in gimnazijka je za\xc4\x8dela objavljati pesmi v literarnih prilogah lokalnih \xc4\x8dasopisov, kot sta \xc5\xbdelezar in Gorenjski glas (priloga Snovanja) in v Mladini. Prvi\xc4\x8d je pesmi predstavila 1988 v knji\xc5\xbeni obliki v zbirki ve\xc4\x8d avtorjev 84 pesmi. Prva samostojna knjiga je kriminalni roman za mladino in odrasle Mi\xc5\xa1ja pojedina, ki je iz\xc5\xa1el 2003 pri Zalo\xc5\xbebi Karantanija._NEWLINE_Med letoma 2009 in 2010 je objavila nekaj kraj\xc5\xa1ih del za otroke. Pravljica Coprni\xc4\x8dka Mari\xc4\x8dka v Benetkah je bila med izbranimi lahkono\xc4\x8dnicami na nate\xc4\x8daju Radioprvi 2010 in je bila prebrana/dramatizirana na Prvem programu radia Slovenija v oddaji Lahko no\xc4\x8d, otroci (3. marec 2011)._NEWLINE_Od leta 2010, bolj uradno od 2014, sta skupaj s sinom Mihom Su\xc5\xbenikom, sicer in\xc5\xbeenirjem elektrotehnike, za\xc4\x8dela graditi zalo\xc5\xbebo Zala.'